29/11/2018 | Administración LocalMunicipal
Vedra
Secretaría-Intervención
Aprobación definitiva de modificación da Ordenanza fiscal n.º 1 (IBI)

ANUNCIO Aprobación definitiva de modificación da Ordenanza fiscal n.º 1 (IBI) Ao non presentarse reclamacións durante o prazo de exposición ao público queda automáticamente elevado a definitivo o acordo adoptado polo Pleno en sesión ordinaria celebrada o 26 de setembro do ano que andamos, sobre a modificación da ordenanza fiscal n.º 1, reguladora do Imposto sobre Bens Inmobles (IBI), cuxo texto íntegro faise público en cumprimento do artigo 17.4 do Real Decreto Lexislativo 2/2004, do 5 de marzo, polo que se aproba o Texto Refundido da Lei Reguladora de Facendas Locais. Modifícanse os artigos 6.º e 14.º. O artigo 6 modifícase o apartado 3, quedando redactado do seguinte xeito: “Artigo 6.3. –Tamén estarán exentos os centros sanitarios de titularidade pública directamente afectos ao cumprimento dos fins específicos dos referidos centros. Esta circunstancia documentarase mediante certificado do organismo titular do centro sanitario, acreditando a afectación do centro ao cumprimento dos fins específicos destes.” No artigo 14.º (bonificacións), engádeselle un novo apartado: “14.8. –Establécese unha bonificación da cota íntegra do imposto a favor de inmobles urbanos nos que se desenvolvan actividades económicas que sexan declaradas de especial interese ou utilidade municipal por concorrer circunstancias de fomento do emprego, regulada no artigo 74.2 do Real Decreto Lexislativo 2/2004, do 5 de marzo, polo que se aproba o Texto Refundido da Lei Reguladora das Facendas Locais. Esta medida será de aplicación unicamente a aqueles supostos de implantación dunha nova actividade económica ou empresarial, así como a aqueles outros que consistan nunha ampliación das instalacións sempre e cando implique creación de emprego. As porcentaxes de bonificacións son as seguintes: – Dun 95% pola creación de máis de 20 postos de traballo. – Dun 75% pola creación de entre 11 e 20 postos de traballo. – Dun 50% pola creación de ata 10 postos de traballo. As anteriores bonificacións manteranse durante tres exercicios orzamentarios e concederánse petición do interesado, unha vez acredite que se cumpren as condicións requiridas para ser beneficiario das mesmas. As devanditas bonificacións quedarán sen efecto de non cumprirse as condicións por razón das cales se concederon as mesmas. Considerarase que existen circunstancias de especial interese ou utilidade municipal por concorrer circunstancias de fomento de emprego cando se creen novos postos de traballo. Os beneficiarios deberán solicitar a bonificación presentando as altas na Seguridade Social e contratos de traballo dos novos empregados/as, así como canta documentación lle poida ser requirida polo Concello de Vedra de cara a comprobación do mantemento das circunstancias que se tiveron en conta para a concesión da respectiva bonificación. Para poder gozar da bonificación prevista neste apartado, o suxeito pasivo beneficiario deberá estar ao corrente no pagamento das súas débedas coa Facenda Estatal, Autonómica e local así como nas cotas correspondentes á Seguridade Social. Correspóndelle ao Pleno do concello a declaración de especial interese ou utilidade municipal por concorrer circunstancias de fomento de emprego así como o outorgamento das ditas bonificacións, debendo contar co voto favorable da maioría simple dos seus membros.” Contra este acordo poderá interponerse polos interesados recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados dende o día seguinte ao da publicación deste anuncio no BOP, de conformidade co artigo 46 da Lei 29/1998, do 13 de xuño, reguladora da Xurisdición Contencioso-Administrativa. Vedra, 26 de novembro de 2018. O alcalde Asdo.: Carlos Martínez Carrillo